
PËR FUNKSIONIMIN E KOMISIONIT TË POSAÇËM PËR MIRATIMIN E MATERIALEVE TË PËRKTHYERA TË LEGJISLACIONIT TË BASHKIMIT EuROPIAN NË SHQIP 

Në mbështetje të nenit 118 të kushtetutës, ligjit nr. 9590, datë 27.7.2006 “Për ratifikimin e Marrëveshjes së Stabilizim Asocimit, ndërmjet Republikës së Shqipërisë dhe Komuniteteve Europiane e shteteve të tyre anëtare”, pikave 5 dhe 9 me vendim të Këshillit të Ministrave nr. 119, datë 7.3.2007 “Për përcaktimin e procedurave të përkthimit të legjislacionit të Bashkimit Europian në gjuhën shqipe dhe të përkthimit të legjislacionit shqiptar në një nga gjuhët e Bashkimit Europian”, Ministri i Integrimit

UDHËZON:

1. Objekti i këtij udhëzimi është përcaktimi i rregullave për ngritjen dhe funksionimin e komisioneve të posaçme, të cilët do të vlerësojnë dhe miratojnë përkthimin në gjuhën shqipe të legjislacionit europian. 
2. Komisioni i posaçëm është komision me karakter ad hoc, i cili ngrihet me urdhër të Ministrit të Integrimit, bazuar në pikën 5 me vendimin e Këshillit të Ministrave nr. 119, datë 7. 3. 2007 “Për përcaktimin e procedurave të përkthimit të legjislacionit të Bashkimit Europian në gjuhën shqipe dhe të përkthimit të legjislacionit shqiptar në një nga gjuhët e Bashkimit Europian”.
 2.1 Ministri i Integrimit në fillim të çdo viti, me propozim të drejtorit të Drejtorisë së Përkthimit të Legjislacionit Europian, përcakton komisionet dhe emëron anëtarët e tyre. Në këtë akt do të përcaktohen kapitujt/nënkapitujt e Acquis Communitaire, që do të mbulojë një komision, si dhe funksionet përkatëse të secilit prej anëtarëve.
2.2 Çdo komision përbëhet nga:
 a) dy ekspertë të Ministrisë së Integrimit me propozim të Sekretarit të Përgjithshëm; 
 b) një ekspert i ministrisë së linjës apo institucionit qendror sipas fushave përkatëse të akteve ligjore të shqyrtuara, që caktohet nga këta të fundit me kërkesë të Ministrisë së Integrimit brenda muajit janar; si dhe
 c) dy ekspertë të jashtëm që caktohen nga Ministria e Integrimit, me propozim të universiteteve dhe instituteve shkencore e kërkimore ose përzgjidhen individë të shquar të fushës përkatëse.
2.3 Komisioni drejtohet nga njëri prej përfaqësuesve të Ministrisë së Integrimit, i përcaktuar si i tillë në aktin e emërimit.
3. Komisioni ka këto detyra kryesore: 
a) shqyrton në tërësi materialet e përkthyera të legjislacionit europian në gjuhën shqipe;
b) kontrollon dhe përmirëson materialet e përkthyera: nga përmbajtja, forma, uniformiteti e terminologjia, në përputhje me standardet e përcaktuara dhe bëra me dije nga Ministria e Integrimit; 
c) siguron unifikimin e terminologjisë së përdorur, në përputhje me standardet e përcaktuara nga Ministria e Integrimit;
ç) përcakton terminologjinë e fushës dhe ia bën me dije Ministrisë së Integrimit.
4. Anëtarët e komisionit nga Ministria e Integrimit, ministritë e linjës dhe institucionet e tjera qendrore duhet të plotësojnë kriteret si më poshtë:
a) të kenë eksperiencë në fushën përkatëse, përbën avantazh njohja e legjislacionit europian në atë fushë; 
b) të kenë njohuri shumë të mira të njërës prej gjuhëve zyrtare të BE-së, përbën avantazh njohja e një gjuhe të dytë; 
c) të kenë aftësi shumë të mira komunikimi dhe të punës në grup;

ç) përbëjnë avantazh studimet e thelluara në fushën përkatëse, si dhe pjesëmarrja në grupe pune mbi përafrimin e legjislacionit ose në grupin negociator.
5. Anëtarët e komisionit, si ekspertë të jashtëm, duhet të plotësojnë kriteret si më poshtë:
a) të kenë eksperiencë në fushën përkatëse, përbën avantazh njohja e legjislacionit europian në fushën përkatëse; 
b) të kenë jo më pak se 3 vjet eksperiencë pune në fushën përkatëse; 
c) të kenë njohuri shumë të mira të njërës prej gjuhëve zyrtare të BE-së, përbën avantazh njohja e një gjuhe të dytë;
ç) të kenë tituj dhe grada shkencore;
d) të kenë aftësi shumë të mira komunikimi dhe të punës në grup.
6. Komisioni ushtron detyrat e tij brenda periudhës kohore, të përcaktuar në urdhrin e Ministrit të Integrimit.
6.1 Komisioni mblidhet sa herë e shikon të nevojshme brenda periudhës kohore, të përcaktuar në urdhrin e Ministrit të Integrimit. 
6.2.1 Drejtuesi  i komisionit ka këto funksione kryesore:
a) organizon mbledhjet e komisionit;
b) drejton mbledhjet e komisionit;
c) koordinon punën ndërmjet anëtarëve të komisionit;
d) mban kontakte me Drejtorinë e Përkthimit të Legjislacionit Europian pranë Ministrisë së Integrimit;
e) mban procesverbalin e mbledhjeve.
6.3 Komisioni në mbledhjen e tij të parë vendos për organizimin e punë dhe ndarjen e detyrave ndërmjet anëtarëve në përputhje me urdhrin e Ministrit të Integrimit.
7. Vendimi i marrë pasqyrohet në një procesverbal dhe firmoset nga të gjithë anëtarët e komisionit.
7.1 Aktet e miratuara nga komisioni, së bashku me procesverbalin përkatës, i dërgohen Drejtorisë së Përkthimit të Legjislacionit Europian për rishikimin përfundimtar. 
8. Anëtarët e komisionit nga ministritë e linjës dhe institucioneve të tjera qendrore, si dhe ekspertët e jashtëm, do të shpërblehen për punën e kryer në bazë të numrit të faqeve të shqyrtuara prej tyre. 
8.1 Pagesa e anëtarit nga ministritë e linjës dhe institucioneve të tjera qendrore do të jetë 200 lekë për çdo faqe të shqyrtuar; ndërsa pagesa për ekspertët e jashtëm do të jetë 400 lekë për çdo faqe të shqyrtuar. 
9. Për zbatimin e këtij udhëzimi ngarkohet Drejtoria e Përkthimit të Legjislacionit Europian. 
Ky udhëzim hyn në fuqi pas botimit në Fletoren Zyrtare. 

